ไทยเร่งดำเนินการปรับแนวปฏิบัติให้สอดคล้องความตกลง RCEP ก่อนยื่นสัตยาบันต่อสำนักงานเลขาธิการอาเซียนให้มีผลบังคับใช้ภายในปีนี้
นางอรมน ทรัพย์ทวีธรรม อธิบดีกรมเจรจาการค้าระหว่างประเทศ กล่าวว่า หลังจากที่รัฐสภาเห็นชอบให้สัตยาบันความตกลงหุ้นส่วนทางเศรษฐกิจระดับภูมิภาค หรือ RCEP แล้ว กระบวนการต่อไปคือ การปรับแนวปฏิบัติให้สอดคล้องกับความตกลง โดยกรมศุลกากรต้องปรับพิกัดอัตราศุลกากร จาก 2012 เป็นปี 2017 ตามแนวทางที่องค์การศุลกากรโลกกำหนด และออกประกาศกระทรวงการคลังเกี่ยวกับการยกเว้นและลดอัตราศุลกากรตามที่ได้เจรจากับสมาชิก ขณะที่กรมการค้าต่างประเทศ ต้องออกแนวปฏิบัติเกี่ยวกับการออกหนังสือรับรองถิ่นกำเนิดสินค้า เพื่อให้ผู้ประกอบการและผู้ส่งออกไทยได้ใช้แนบประกอบการส่งออกสินค้าเพื่อใช้สิทธิประโยชน์ภายใต้ความตกลง RCEP ส่วนสำนักงานเศรษฐกิจอุตสาหกรรม จะต้องออกประกาศกระทรวงฯเพื่อปฏิบัติตามพันธกรณีเงื่อนไขการนำเข้าชิ้นส่วนยานยนต์ภายใต้ความตกลง RCEP อย่างไรก็ดีต้องปรับแก้ไขกฎหมายทรัพย์สินเพื่อให้ไทยเข้าไปเป็นภาคีสนธิสัญญาว่าด้วยลิขสิทธิ์ขององค์การทรัพย์สินทางปัญญาโลก ทั้งนี้ตั้งเป้าหมายจะยื่นสัตยาบันต่อสำนักงานเลขาธิการอาเซียนภายใน 6 เดือนนี้ เพื่อให้ความตกลงสามารถบังคับใช้ได้ภายในปี 2564 ขอให้ผู้ประกอบการเตรียมความพร้อม ทำความเข้าใจกฎเกณฑ์ต่างๆ เพื่อสิทธิประโยชน์ทางการค้าและการลงทุนต่อไป สำหรับความตกลง RCEP นี้ ยังมุ่งเน้นความร่วมมือเสริมสร้างศักยภาพของ SME ซึ่งจะทำให้ผู้ประกอบการและผู้บริโภคมีทางเลือกเพิ่มขึ้นในการซื้อและขายสินค้าต่างๆ ขณะเดียวกันความตกลงนี้จะช่วยบรรเทาผลกระทบโควิด-19 โดยเฉพาะเรื่องการส่งออกสินค้า เพราะจะมีการลดอุปสรรคและอำนวยความสะดวกทางการค้าระหว่างประเทศมากขึ้น ซึ่งจะช่วยฟื้นฟูเศรษฐกิจของไทยและดึงดูดให้นักลงทุนมาลงทุนในไทยด้วย